ส่วนที่ 1

ข้อมูลสรุปบริษัท : ภาพรวมการดำเนินธุรกิจ

-   บริษัท มิลเลนเนียม สตีล จำกัด (มหาชน) (“บริษัท”) จดทะเบียนจัดตั้งขึ้นเมื่อวันที่ 12
    กรกฎาคม 2545 โดยเป็นบริษัทลงทุนตามโครงสร้างการรวมกิจการระหว่างบริษัท เอ็น. ที.
    เอส. สตีลกรุ๊ป จำกัด (มหาชน) (“NTS”) และบริษัท เหล็กสยาม (2001) จำกัด
    (“SISCO2001”) และบริษัท เหล็กก่อสร้างสยาม จำกัด (“SCSC”)
    ซึ่งเดิมเป็นบริษัทย่อยของบริษัท ซิเมนต์ไทย โฮลดิ้ง จำกัด (“CHC”)
    โดยปัจจุบันบริษัทถือหุ้นใน NTS SISCO2001 และ SCSC ในสัดส่วนร้อยละ 99.52 ร้อยละ
    99.94 และ 99.99 ตามลำดับ

-   ปัจจุบันบริษัทมีทุนจดทะเบียน 10,742.60 ล้านบาท โดยมีทุนชำระแล้ว 5,578.06 ล้านบาท
    แบ่งเป็นหุ้นสามัญ จำนวน 3,989.71 ล้านหุ้น มูลค่าที่ตราไว้หุ้นละ 1 บาท และหุ้นบุริมสิทธิ
    จำนวน 1,588.35 ล้านหุ้น มูลค่าที่ตราไว้หุ้นละ 1 บาท
    บริษัทเป็นบริษัทจดทะเบียนในตลาดหลักทรัพย์แห่งประเทศไทย (“ตลาดหลักทรัพย์ฯ”)
    โดยมีหุ้นสามัญ ใบสำคัญแสดงสิทธิ 1 และใบสำคัญแสดงสิทธิ 2 เป็นหลักทรัพย์จดทะเบียน

-   บริษัทประกอบธุรกิจเป็นบริษัทลงทุน (Holding Company)
    โดยมีบริษัทย่อยทั้งสามบริษัทประกอบธุรกิจผลิตเหล็กเส้น เหล็กลวด
    และเหล็กรูปพรรณขนาดเล็ก ซึ่งเป็นผลิตภัณฑ์ที่ใช้ในการก่อสร้าง
    การดำเนินงานของบริษัทเป็นการดำเนินงานในภาพรวมของกลุ่มบริษัท
    โดยมีบริษัทเป็นผู้วางนโยบายการบริหารระดับสูงสุด
    และบริษัทย่อยทั้งสามจะดูแลด้านการดำเนินงานของแต่ละบริษัทให้เป็นไปตามนโยบายการบริหารที่บริษัทกำหนดไว้ทั้งในด้านการจัดการ
    การเงิน การผลิต การจัดซื้อ รวมถึงการจัดจำหน่าย

-   บริษัทเริ่มดำเนินกิจการภายใต้กลุ่มบริษัทตั้งแต่วันที่ 29 พฤศจิกายน 2545
    ซึ่งเป็นวันที่การรวมกิจการเป็นผลสำเร็จ
    และได้ออกจากกระบวนการฟื้นฟูกิจการภายใต้ศาลล้มละลายกลาง เมื่อวันที่ 28 กุมภาพันธ์
    2546 โดยในปี 2546 นี้ นับเป็นปีแรกที่บริษัทมีผลการดำเนินธุรกิจเต็มรอบปี
    มีรายได้จากการจัดจำหน่ายผลิตภัณฑ์ของบริษัทสำหรับรอบระยะเวลาบัญชีสิ้นสุด 31 ธันวาคม
    2546 จำนวน 10,176 ล้านบาท โครงสร้างรายได้ของบริษัท ประกอบด้วย เหล็กเส้น
    เหล็กลวด เหล็กรูปพรรณขนาดเล็ก และอื่นๆ ในสัดส่วนร้อยละ 63 27 5 และ 5 ตามลำดับ
    และมีผลขาดทุนสุทธิ จำนวน 42 ล้านบาท โดยมีผลกำไรก่อนภาษีเงินได้
    ดอกเบี้ยจ่ายและค่าใช้จ่ายทางการเงิน ค่าเสื่อมราคาและรายจ่ายตัดบัญชี (EBITDA) 1,266
    ล้านบาท
    ซึ่งเมื่อเปรียบเทียบกับแผนการดำเนินธุรกิจของบริษัทตามแผนการควบรวมกิจการที่ได้นำเสนอต่อเจ้าหนี้ของบริษัทแล้ว
    ในปี 2546 จะมีประมาณการผลขาดทุนสุทธิ 1,300 ล้านบาท และประมาณการ EBITDA 570
    ล้านบาท จึงนับว่าผลการดำเนินธุรกิจในปี 2546 ดีกว่าประมาณการเป็นอย่างมาก

-   ณ วันที่ 31 ธันวาคม 2546 บริษัทและบริษัทย่อย มีสินทรัพย์รวม จำนวน 20,486 ล้านบาท
    หนี้สินรวม จำนวน 11,613 ล้านบาท และส่วนของผู้ถือหุ้นรวม จำนวน 8,872 ล้านบาท

-   ผลการดำเนินงานดังกล่าว
    บริษัทได้บริหารธุรกิจโดยอาศัยความแข็งแกร่งในด้านการผลิตของแต่ละบริษัทย่อยเพื่อให้ได้ต้นทุนการผลิตที่ต่ำ
    และผลักดันสินค้าเข้าสู่ช่องทางการจำหน่ายในหลายๆ ช่องทาง
    พร้อมทั้งได้กำหนดนโยบายในภาพรวมของการบริหารจากส่วนกลาง นอกจากนี้
    ยังได้เริ่มวางรากฐานเพื่อเตรียมความพร้อมให้บริษัทมีศักยภาพในเชิงการแข่งขันที่เพิ่มขึ้นในอนาคต
    โดยลงทุนปรับปรุงเครื่องจักรของบริษัทเหล็กสยาม (2001) จำกัด
    ให้สามารถผลิตสินค้าที่มีมูลค่าเพิ่มสูงขึ้น อาทิเช่น เหล็กลวดคาร์บอนต่ำ เหล็กลวดคาร์บอนสูง
    และเหล็กเพลา เพื่อทดแทนการนำเข้า ตลอดจนได้ลงทุนปรับปรุงเครื่องจักรในการหลอมเหล็ก
    และหล่อเหล็กแท่ง (Billet) รวมทั้งระบบกำจัดฝุ่นของบริษัท เอ็น.ที.เอส. สตีลกรุ๊ป จำกัด
    (มหาชน) เพื่อให้สามารถผลิตเหล็กแท่งได้ในปริมาณที่มากขึ้นและสม่ำเสมอ

-   สำหรับภาพรวมของปี 2547
    บริษัทมีความเชื่อมั่นว่าเศรษฐกิจของประเทศจะยังคงขยายตัวอย่างต่อเนื่อง
    โดยมีปัจจัยพื้นฐานของระบบเศรษฐกิจที่แข็งแกร่ง ซึ่งจะเป็นอีกปีหนึ่งที่เอื้อผลดีโดยตรงต่อบริษัท
    ทั้งนี้ เป็นผลสืบเนื่องมาจากอัตราการขยายตัวของโครงการก่อสร้างต่างๆ
    ของภาครัฐและธุรกิจอสังหาริมทรัพย์ของภาคเอกชน อย่างไรก็ตาม
    ยังคงมีปัจจัยเสี่ยงจากสภาวะแวดล้อมภายนอกที่ต้องคำนึงถึงในเรื่องอัตราการเจริญเติบโตของเศรษฐกิจโลก
    เหตุการณ์ก่อการร้าย และโรคซาร์ส ที่อาจย้อนกลับมาใหม่
    ตลอดจนความผันผวนของค่าเงินบาท ราคาเศษเหล็ก เหล็กแท่ง และราคาน้ำมันในตลาดโลก

-   ในปี 2547 นี้ บริษัทยังคงมุ่งมั่นที่จะเสริมสร้างศักยภาพของบริษัทในหลายๆ ด้าน ทั้งนี้
    เพื่อเพิ่มความสามารถในการแข่งขัน
    โดยเฉพาะอย่างยิ่งการปรับโครงสร้างทางการเงินของบริษัทให้มีความแข็งแกร่งขึ้นด้วยการเพิ่มทุนจดทะเบียนและเสนอขายหุ้นสามัญใหม่จำนวน
    2,000 ล้านหุ้น
    ซึ่งจะได้นำเงินที่ได้รับจากการเพิ่มทุนครั้งนี้ไปใช้ในการลดภาระหนี้สินของบริษัท
    และใช้เป็นเงินทุนหมุนเวียน นอกจากนี้
    จะยังคงดำเนินการปรับปรุงและเพิ่มประสิทธิภาพในการผลิตและกระจายสินค้าอย่างต่อเนื่อง
    โดยยึดถือพนักงานเป็นหนึ่งในทรัพยากรที่สำคัญที่สุดในการพัฒนาบริษัท
    ซึ่งจะได้มีการวางขอบข่ายการบริหารทรัพยากรบุคคล
    ให้สามารถเชื่อมโยงและหล่อหลอมพนักงานทั้งหมดภายในกลุ่มบริษัทให้เกิดเป็นพลังร่วม
    เป็นน้ำหนึ่งใจเดียวกัน เพื่อพร้อมผลักดันภารกิจต่างๆ ให้สำเร็จลุล่วง ด้วยหลักบรรษัทภิบาลที่ดี
    (Good Corporate Governance)